Broj: 711-I-308-M-108/22-02-19

Zagreb, 25. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Damira Perića, ravnatelja Javne ustanove za upravljanje zaštićenim dijelovima prirode na području Zadarske županije Natura-Jadera, za davanjem mišljenja Povjerenstva,** na 161. sjednici održanoj dana 25. veljače 2022.g. da je sljedeće

**MIŠLJENJE**

1. **Obveznik Damir Perić, ravnatelj Javne ustanove za upravljanje zaštićenim dijelovima prirode na području Zadarske županije Natura-Jadera može biti vlasnik obrta za lov i uslužne djelatnosti povezane s lovom „PER-DIX“, ali sukladno odredbi članka 18. stavka 1. ZSSI-a ne može tijekom obnašanja navedene javne dužnosti obavljati poslove upravljanja tim obrtom već je dužan poslove upravljanja prenijeti na poslovođu.**
2. **Povjerenstvo ukazuje obvezniku da je prilikom podnošenja godišnje imovinske kartice dužan prijaviti vlasništvo nad obrtom iz točke I. izreke kao i eventualnu dobit ostvarenu obavljanjem navedene samostalne djelatnosti.**

Obrazloženje

Zahtjev za davanjem mišljenja Povjerenstva podnio je obveznik Damir Perić, ravnatelj Javne ustanove za upravljanje zaštićenim dijelovima prirode na području Zadarske županije Natura-Jadera. U Povjerenstvu zahtjev je zaprimljen 21. veljače 2022. pod poslovnim brojem 711-U-3129-M-108/22-01-4, povodom kojeg se vodi predmet broj M-108/22.

Člankom 3. stavkom 1. podstavkom 61. propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici ZSSI-a. Stoga je i Damir Perić kao ravnatelj Javne ustanove za upravljanje zaštićenim dijelovima prirode na području Zadarske županije Natura-Jadera dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je kao ravnatelj Javne ustanove Nature-Jadera postao obveznikom ZSSI-a, a da je 7. srpnja 2021.g. otvorio paušalni obrt PER-DIX za lov i uslužne djelatnosti povezane s lovom. Obveznik navodi da se sukladno članku 5. stavku 1. točki 5. obrt smatra poslovnim subjektom, ali kako se ne radi o trgovačkom društvu, postavlja upit dovodi li ga okolnost obrta u njegovom vlasništvu u sukob interesa te na koji način treba postupiti. Obveznik pritom navodi da predmetni obrt nikada nije stupao, niti stupa u poslovne odnose sa navedenom javnom ustanovom, kao niti Zadarskom županijom, kao njezinim osnivačem.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 1. Zakona o obrtu („Narodne novine“, broj 143/13, 127/19 i 41/20) propisano je da je obrt u smislu ovoga Zakona samostalno i trajno obavljanje dopuštenih gospodarskih djelatnosti u skladu sa člankom 8. ovoga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. ovoga Zakona. Stavkom 2. istog članka propisano je da poslovođa vodi obrt u ime i za račun obrtnika.

Uvidom u obrtni registar utvrđeno je da je obveznik Damir Perić vlasnik obrta za lov i uslužne djelatnosti povezane s lovom „PER-DIX“ te da se obrt bavi djelatnostima lova, stupičarenja i uslužnih djelatnosti povezanih s njima. Isto tako utvrđeno je da je navedeni obrt osnovan 07. srpnja 2021.g.

Povjerenstvo ističe kako obveznik može biti vlasnik obrta, međutim, tijekom obnašanja dužnosti ne može obavljati upravljačku funkciju u obrtu te je dužan poslove upravljanja prenijeti na drugu osobu odnosno poslovođu.

Povjerenstvo pritom napominje kako ZSSI u svojim odredbama ne propisuje zabranu dužnosniku kao vlasniku obrta da sklopi ugovor o radu sa članom obitelji za obavljanje poslova poslovođe u obrtu, odnosno da poslovođa obrta može biti i povezana osoba u smislu članka 5. stavka 6. ZSSI-a, odnosno član obitelji te svaka druga fizička osoba koja je zaposlenik u obrtu.

Povjerenstvo ukazuje obvezniku da je prilikom podnošenja godišnje imovinske kartice dužan prijaviti vlasništvo nad navedenim obrtom kao i eventualnu dobit ostvarenu obavljanjem navedene samostalne djelatnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Damir Perić, putem e-maila
2. Objava na internetskoj stranici Povjerenstva
3. Pismohrana